รู้จัก ลี กาชิง จากเด็กโรงงาน สู่มหาเศรษฐี 1 ล้านล้าน
ในปัจจุบัน หากพูดถึงชื่อมหาเศรษฐีเชื้อสายจีน  หลายคนคงนึกถึง Jack Ma ผู้ปลุกปั้นอาณาจักร Alibaba หรือ Pony Ma ผู้ปลุกปั้นอาณาจักร Tencent แต่อีกคนที่มีชื่อเสียงโด่งดัง และครองตำแหน่งมหาเศรษฐีอันดับต้นๆ ของทวีปเอเชียมาอย่างยาวนาน คือ คุณ “ลี กาชิง” หรือ “Li Ka-shing”
15 ก.พ. 2564

รู้จัก ลี กาชิง จากเด็กโรงงาน สู่มหาเศรษฐี 1 ล้านล้าน /โดย ลงทุนแมน
ในปัจจุบัน หากพูดถึงชื่อมหาเศรษฐีเชื้อสายจีน 
หลายคนคงนึกถึง Jack Ma ผู้ปลุกปั้นอาณาจักร Alibaba 
หรือ Pony Ma ผู้ปลุกปั้นอาณาจักร Tencent
แต่อีกคนที่มีชื่อเสียงโด่งดัง และครองตำแหน่งมหาเศรษฐีอันดับต้นๆ ของทวีปเอเชียมาอย่างยาวนาน คือ คุณ “ลี กาชิง” หรือ “Li Ka-shing”
เขาคนนี้ เริ่มต้นจากศูนย์ ก่อนก้าวขึ้นมาเป็นเจ้าของธุรกิจหลากหลายประเภท
ไม่ว่าจะเป็น อสังหาริมทรัพย์, ท่าเรือขนส่ง, สื่อสารโทรคมนาคม, ร้านค้าปลีก หรือแม้กระทั่ง แพลตฟอร์มออนไลน์
ความสำเร็จต่างๆ ที่ผ่านมา ทำให้เขาได้รับฉายาว่า “ซูเปอร์แมน” แห่งเกาะฮ่องกง
และถูกยกย่องให้เป็นเหมือน วอร์เรน บัฟเฟตต์ แห่งเอเชีย เลยทีเดียว
เรื่องราวชีวิตของชายคนนี้ น่าสนใจอย่างไร
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
คุณ Li Ka-shing เป็นนักธุรกิจและนักลงทุน ชาวฮ่องกง
เกิดเมื่อปี ค.ศ. 1928 ปัจจุบันมีอายุ 93 ปี
เขามีชีวิตวัยเด็กที่ค่อนข้างลำบาก โดยครอบครัวอาศัยอยู่ในมณฑลกวางตุ้ง ประเทศจีน 
แต่พอเกิดสงครามระหว่าง ญี่ปุ่น-จีน เขาและครอบครัวจึงต้องอพยพไปอยู่ที่เกาะฮ่องกง ในปี 1940
 
หลังจากย้ายมาได้ไม่นาน พ่อของเขาก็เสียชีวิตลง ทำให้คุณ Li Ka-shing จำเป็นต้องลาออกจากโรงเรียน เพื่อหางานทำเลี้ยงครอบครัว ทั้งๆ ที่มีอายุเพียง 15 ปี เท่านั้น
เขาเริ่มทำงานในโรงงานผลิตพลาสติกแห่งหนึ่ง ซึ่งต้องทำงานหนักถึง 16 ชั่วโมงต่อวัน 
แต่มันก็กลายเป็นโอกาสให้เขาเรียนรู้ขั้นตอนการดำเนินงานทั้งหมดภายในโรงงาน
ซึ่งต่อมาในปี 1950 คุณ Li Ka-shing ก็ตัดสินใจก่อตั้งบริษัทโรงงานผลิตสินค้าพลาสติกเป็นของตัวเอง ชื่อว่า Cheung Kong
ตอนแรก เขาเลือกผลิตสินค้าของเล่นพลาสติก 
แต่ต่อมาได้เห็นข่าวความนิยมในดอกไม้พลาสติกที่ประเทศอิตาลี 
จึงเปลี่ยนมาผลิตดอกไม้พลาสติกราคาถูก ที่มีคุณภาพดีสีสันเหมือนจริงแทน
ปรากฏว่า ธุรกิจประสบความสำเร็จเป็นอย่างมาก 
ส่งผลให้ Cheung Kong กลายเป็นผู้ผลิตดอกไม้พลาสติกรายใหญ่ของเอเชีย 
และทำให้คุณ Li Ka-shing มีฐานะร่ำรวยขึ้น
พอเริ่มมีเงินทุนในมือมากขึ้น เขาก็ลองมองหาโอกาสลงทุนในธุรกิจอื่นบ้าง
ในปี 1967 ได้เกิดการชุมนุมต่อต้านรัฐบาลฮ่องกง 
ซึ่งบานปลายไปสู่เหตุจลาจล และลอบวางระเบิด 
ประชาชนจำนวนมากในฮ่องกง ยอมทิ้งบ้านเรือนและธุรกิจ ย้ายออกจากฮ่องกงเพื่อความปลอดภัย
อย่างไรก็ตาม คุณ Li Ka-shing มองว่านี่เป็นเพียงเหตุการณ์ชั่วคราวที่สักวันต้องจบลง จึงหาจังหวะเข้าซื้อที่ดิน และอสังหาริมทรัพย์หลายแห่งที่ราคาตกต่ำลง และนำมันไปพัฒนาโครงการต่างๆ ซึ่งสร้างมูลค่าเพิ่มได้
นอกจากนั้น ในปี 1979 บริษัท Cheung Kong ที่เขาก่อตั้งขึ้นมา ก็ได้เข้าซื้อหุ้น Hutchison Whampoa บริษัทยักษ์ใหญ่ที่ประกอบธุรกิจหลากหลายในฮ่องกง เช่น ท่าเรือขนส่ง ซึ่งบริษัทครองส่วนแบ่งตลาดกว่า 70%, ค่ายสัญญาณโทรศัพท์ และร้านค้าปลีกสินค้าความงาม Watsons
ซึ่งในขณะนั้นเอง เศรษฐกิจฮ่องกงก็เติบโตขึ้นอย่างรวดเร็ว 
จากความได้เปรียบเชิงทำเลที่ตั้งและภาคการเงินที่แข็งแกร่ง 
จนทำให้พวกเขาสามารถก้าวขึ้นมาเป็นหนึ่งในสี่เสือเศรษฐกิจแห่งเอเชีย
ปี 1971-1980 GDP ฮ่องกงโตเฉลี่ย 9.1% ต่อปี
ปี 1981-1990 GDP ฮ่องกงโตเฉลี่ย 6.8% ต่อปี
และแน่นอนว่าทุกธุรกิจที่คุณ Li-Ka shing ซื้อกิจการมา 
ก็ได้รับประโยชน์ล้อไปกับการเติบโตของเศรษฐกิจฮ่องกง
ส่งผลให้เขากลายเป็นบุคคลที่ร่ำรวยอันดับต้นๆ ของฮ่องกงและทวีปเอเชีย นับตั้งแต่นั้นมา
มาถึงปัจจุบัน ฮ่องกงกำลังเผชิญปัญหาวิกฤติเศรษฐกิจครั้งใหม่ 
จากเหตุชุมนุมประท้วงรัฐบาลที่รุนแรงและยืดเยื้อมาตั้งแต่ช่วงครึ่งปีหลังของปี 2019
ประกอบกับการระบาดของโควิด 19 ที่ทำให้ GDP ฮ่องกงในปี 2020 หดตัวถึง 6.1%
ซึ่งมีการประเมินว่า ธุรกิจในฮ่องกงของคุณ Li Ka-shing ได้รับความเสียหายไปไม่ต่ำกว่า 90,000 ล้านบาท
อย่างไรก็ตาม เรื่องดังกล่าวอาจส่งผลกระทบแค่เพียงเล็กน้อย 
เพราะก่อนหน้านี้ เขาได้กระจายการลงทุนไปในอุตสาหกรรมเทคโนโลยี ที่เป็นเทรนด์หลักของโลกยุคใหม่
โดยเขาได้ก่อตั้งบริษัท Venture Capital ชื่อว่า Horizons Ventures ขึ้นเมื่อปี 2002 เพื่อลงทุนในสตาร์ตอัปที่เพิ่งเริ่มต้นธุรกิจได้ไม่นานแต่มีศักยภาพที่น่าสนใจ
ตัวอย่างของบริษัทที่ Horizons Ventures ไปลงทุนด้วย ก็อย่างเช่น
- Facebook แพลตฟอร์มโซเชียลเน็ตเวิร์ก ในปี 2007 ที่ตอนนั้นยังมีผู้ใช้งานทั่วโลกแค่ 50 ล้านคน
- Spotify แพลตฟอร์มสตรีมมิงเพลง และพอดแคสต์ ในปี 2009 ที่ในตอนนั้นเพิ่งก่อตั้งกิจการมาแค่ 3 ปี
- Siri ระบบสั่งการอัจฉริยะ ในปี 2009 ก่อนที่จะถูก Apple ซื้อกิจการไป
แต่การลงทุนที่ประสบความสำเร็จที่สุด คงจะเป็น “Zoom” แพลตฟอร์มประชุมออนไลน์
ซึ่งกองทุนได้เข้าซื้อหุ้นบริษัท สัดส่วน 8.6% ในการระดมทุนเมื่อปี 2015
ซึ่งในปีที่ผ่านมา Zoom กำลังเติบโตแบบก้าวกระโดด เนื่องจากการระบาดของโควิด 19 ทำให้ผู้คนต้องติดต่อสื่อสารกันผ่านออนไลน์แทน
ผลจากการลงทุน ส่งผลให้หุ้นที่คุณ Li Ka-shing ถือครองอยู่ มีมูลค่าเพิ่มขึ้นสูงถึง 330,000 ล้านบาท ซึ่งคิดเป็น 1 ใน 3 ของมูลค่าทรัพย์สินทั้งหมดของตัวเขา
โดยจากการประเมินทรัพย์สินล่าสุด โดย Forbes 
คุณ Li Ka-shing มีทรัพย์สินอยู่ที่ประมาณ 1,020,000 ล้านบาท
ถือเป็นบุคคลที่รวยอันดับ 2 ของฮ่องกง และอันดับ 39 ของโลก
เรื่องราวนี้นับเป็นตัวอย่างที่ดีว่า
ไม่ว่าเราจะเป็นใคร หรือมีต้นทุนชีวิตมากน้อยเท่าไร
หากตั้งใจเรียนรู้ประสบการณ์ทำงานจริง และคอยปรับตัวให้เข้ากับสถานการณ์
เราก็มีโอกาสประสบความสำเร็จได้เหมือนกัน
เหมือนอย่างคุณ Li Ka-shing 
ที่สูญเสียหัวหน้าครอบครัว เรียนไม่จบ และต้องทำงานในโรงงานตั้งแต่เด็ก
แต่เขาก็มุ่งมั่นที่จะสร้างและลงทุนในธุรกิจที่คิดว่าน่าสนใจอยู่ตลอดเวลา
จนสามารถพัฒนาจากศูนย์ มาสู่ 1 ล้านล้าน ได้ในวันนี้.. 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-